P6_TA(2005)0409

2006. eelarveaasta üldeelarve projekt (III jagu)

Euroopa Parlamendi resolutsioon Euroopa Liidu 2006. eelarveaasta üldeelarve projekti kohta, III jagu - komisjon (C6-0299/2005 - 2005/2001(BUD))

Euroopa Parlament,

- võttes arvesse EÜ asutamislepingu artiklit 272 ja Euratomi asutamislepingu artiklit 177;

- võttes arvesse nõukogu 29. septembri 2000. aasta otsust 2000/597/EÜ, Euratom Euroopa ühenduste omavahendite süsteemi kohta [1];

- võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust; [2]

- võttes arvesse 6. mail 1999. aastal Euroopa Parlamendi, nõukogu ja komisjoni vahel sõlmitud institutsioonidevahelist kokkulepet eelarvedistsipliini ja eelarvemenetluse parandamise kohta [3];

- võttes arvesse oma 13. aprilli 2005. aasta resolutsiooni komisjoni poliitilise strateegia aastaaruande (APS) kohta [4];

- võttes arvesse oma 6. juuli 2005. aasta resolutsiooni mandaadi kohta nõukogu esimesele lugemisele eelnevaks 2006. aasta eelarve lepitusmenetluseks [5];

- võttes arvesse komisjoni poolt 27. aprillil 2005. aastal esitatud Euroopa Liidu 2006. eelarveaasta üldeelarve esialgset projekti (KOM(2005)0300);

- võttes arvesse nõukogu poolt 15. juulil 2005. aastal koostatud Euroopa Liidu 2006. eelarveaasta üldeelarve projekti (C6-0299/2005);

- võttes arvesse kodukorra artiklit 69 ja IV lisa;

- võttes arvesse eelarvekomisjoni raportit ja teiste asjaomaste komisjonide arvamusi (A6-0309/2005),

Üldised seisukohad ja prioriteedid

1. kinnitab endale võetud kohustust saavutada 2006. aastaks püstitatud poliitilised võtme-eesmärgid ning tagada usaldusväärne järjepidevus uue finantsperspektiiviga; väljendab selles osas kahetsust nõukogu eelarveprojekti üldiste kärbete üle, mis tehti üksikjuhtumeid analüüsimata;

2. on otsustanud suurendada eelkõige Lissaboni ja Göteborgi strateegiate, teabepoliitika ja välistegevusega seotud eelarvelisi kulukohustusi, et kaitsta kooskõlas oma eelmiste resolutsioonidega 2006. aasta eelarve kohta tähtsaid ELi meetmeid, mis mõjutavad ELi kodanikke; nõuab, et nõukogu teeks Euroopa Parlamendiga rahuldava lahenduse leidmiseks igakülgset koostööd, sealhulgas 6. mai 1999. aasta institutsioonidevahelise kokkuleppe raames ettenähtud meetmete kasutamine;

3. on samal arvamusel maksete assigneeringute osas ja peab nõukogu poolt heaks kiidetud taset 111,4 miljardit eurot (1,01% RKTst) ebapiisavaks nii kokkulepitud poliitikate kui vajalike uute meetmete tõhusaks rakendamiseks; on sellest tulenevalt otsustanud suurendada makseid kogu eelarves 115,4 miljardi euroni (1,04% RKTst); rõhutab, et see on siiski kooskõlas eelarvelise rangusega, mis on seotud teatud liikmesriikide ees seisvate majanduslike probleemidega;

4. nõuab, et ELi eelarve peaks toetama tõhusamaid meetmeid Euroopa kodanike kasu silmas pidades, eelkõige tööhõivele, sotsiaalsele, majanduslikule ja keskkonnalasele ühtekuuluvusele ning Euroopa konkurentsivõimele keskenduvat täiustatud Lissaboni agendat; märgib, et noorte kaasamine on iga mõistliku Euroopa strateegia jaoks otsustava tähtsusega ning jagab nõukogu poliitilist ambitsiooni luua noorte pakt; ei nõustu absoluutselt eelarvekärbetega selles valdkonnas ja on otsustanud keskenduda veelgi enam Lissaboni agendale, sealhulgas suurendada kaasotsustamismenetluse alusel eraldatavat sihttoetust programmidele Sokrates ja Euroopa Noored, teadusuuringute programmile, keskkonnaprogrammile LIFE ja programmile Arukas energeetika; nõuab tungivalt, et nõukogu nõustuks nende prioriteetide kindlustamisega, nagu tehti eelmise programmitöö perioodi lõpus;

Rubriik 1

5. tervitab väga Euroopa Parlamendi ja nõukogu poolt 15. juulil 2005 lepituskoosoleku käigus vastu võetud otsust vaadata üle rubriigi 1 vaheülemmäärad, et muuta võimalikuks ühise põllumajanduspoliitika reformiga seotud kokkulepitud ümberpaigutamismeetmete toimimine;

6. tuletab meelde oma seisukohta, et komisjoni eelarvet käsitlevas ettepanekus esitatud summasid tuleks vaadelda kui vajalikku miinimumi ning on seetõttu otsustanud nõukogu kärped tagasi lükata; usub, et need assigneeringud on vajalikud, toetades samas täielikult kõnealuses sektoris jätkuva reformi meetmeid;

7. rõhutab innovatsiooni ja uuenduste tähtsust ELi reformitud põllumajanduspoliitikas, eriti koolituse valdkonnas ja noortele talupidajatele suunatud meetmete osas;

8. soovib jälgida eelarvesummade kasutamist alamrubriigis 1 b (maaelu arendamine) ja eriti meetmeid, mis võetakse keskkonnakaitse ja maapiirkondade säästva arengu ning struktuurifondidega kaasfinantseeritavate meetmete tugevdamiseks maapiirkondades asuvate elupaikade ja looduslike elupaikade kõrbestumise ja tule läbi hävimise ennetamise ja selle vastu võitlemise valdkonnas, mis on kahjuks kujunenud viimastel aastatel ELi üheks peamiseks väljakutseks; kutsub komisjoni üles tegema kättesaadavaks maaelu arengu fondide selles valdkonnas kasutamise ülevaade; juhib tähelepanu rubriigis 1 sisalduva abi ja solidaarsuse tähtsusele, sealhulgas sekkumisvarudest ühenduses enim puudustkannatavatele rühmadele jaotamiseks mõeldud toiduainete teatud organisatsioonidele eraldamisele;

Rubriik 2

9. võtab arvesse hiljutisi struktuurimeetmete väljamaksete prognoose ja komisjoni edastatud teavet kooskõlas 2005. aasta menetluses kokkulepitud ühisdeklaratsiooniga; märgib samuti suurt erinevust liikmesriikide maksete prognooside ja komisjoni esialgse eelarveprojekti vahel; otsustab sellest tulenevalt suurendada maksete assigneeringuid 39,2 miljardi euroni; on samas mures uusimate liikmesriikide üldiste kasutusmäärade pärast ja soovib seetõttu uurida, kas oleks vajadust lahenduse järele, mis tagaks ülemineku praeguse ja järgmise programmitöö perioodi vahel ilma neid ohustamata;

10. nõuab, et jätkuks Põhja-Iirimaa PEACE programmi toetamine, kuid meenutab, et "uuenduslikest meetmetest" ümberpaigutatav summa lepiti Euroopa Parlamendi ja nõukogu vahel komisjoni juuresolekul ühiselt kokku eelarve lepituskoosolekul 25. novembril 2004. aastal; on seetõttu otsustanud selle taseme taastada ja kutsub nõukogu üles leidma 6. mai 1999. aasta institutsioonidevahelises kokkuleppes ettenähtud kõigi vahendite raames lahendust PEACE programmi ülejäänud 12 miljoni euro suuruse summa rahastamiseks;

Rubriik 3

11. lükkab tagasi nõukogu valimatud kärped, mis on vastuolus kiireloomuliste poliitiliste prioriteetidega, eriti vajadusega toetada uuenenud Lissaboni strateegia ambitsioone enamate kui 2005. aastal kättesaadavate vahenditega;

12. 2006. aasta eelarve on ühenduslüli uue programmitöö perioodiga ja seetõttu peaks see täitma ka oma üleminekuülesande ja eeldama alates 2007. aastast ettenähtud suuremaid vahendeid tähtsatele poliitikavaldkondadele; otsustab sellest tulenevalt tugevdada oluliste eelarveridade kogumit, mis puudutab teadusuuringuid ja innovatsiooni, väikseid ja keskmise suurusega ettevõtjaid, konkurentsivõimet, programme Sokrates ja Euroopa Noored, siseturu arengut, keskkonnaprogrammi LIFE, programmi Arukas energia ning Leonardo da Vinci programmi; on ühtlasi valmis nõustuma nõukoguga ja eraldama piisavad rahalised vahendid eesmärgiks olevate prioriteetide rahastamiseks, rakendades 6. mai 1999. aasta institutsioonidevahelise kokkuleppe sätteid, eelkõige selle punkte 33 ja 34, või EÜ asutamislepingu artiklit 272;

13. soovib näha suuremat rõhuasetust ELi tasandi programmide menetluste lihtsustamiseks, mis tooks kasu ELi rahastamisest osa saavatele inimestele ja organisatsioonidele; on sellest tulenevalt hääletanud lihtsustamist soosivate muudatusettepanekute poolt, mis on kooskõlas praegu toimuva finantsmääruse kohandamise protsessiga, kuid palub sisemenetluste lihtsustamisel põhinevat kiiremat edasiminekut;

14. arvab, et ELi teabepoliitikale ette nähtud summad on ebapiisavad ning on otsustanud neid suurendada; rõhutab pakilist vajadust, et komisjon esitaks teabepoliitikat puudutava valge raamatu; vahepeal otsustab kanda osa assigneeringuid reservi;

15. toetab igakülgselt katseprojektina esitatud "töötajate liikuvusega" seotud uue meetme tähtsust ja ambitsioone; teeb aga ettepaneku rahastada seda meedet kui üheaastast erisündmust komisjoni enda institutsioonilisest õigusest tulenevalt; tuletab samas komisjonile meelde viia tegelikult ellu kõik Euroopa Parlamendi edendatud katseprojektid;

16. eeldab, et Euroopa töötajate liikuvuse aasta eraldisi kasutatakse kodanikele lähedasteks detsentraliseeritud kampaaniateks ning et olemasolevate vahendite nagu EURES ja EUROPASS nähtavust ja teenuseid suurendatakse ning nende ulatust laiendatakse, et kaasata sellesse ka sisserändajad kolmandatest riikidest, sest rahvastiku vananemist arvestades kasvab nõudlus jätkusuutlikuma sisserände järele, et Euroopa Liidu tööturu vajadusi täita;

17. rõhutab kolmanda sambaga hõlmatud andmekaitsega seotud küsimuste tähtsust ja toetab piisava ajutise struktuuri formaliseerimist, mis hõlmab riiklike andmekaitseasutuste ja teiste organite esindajaid vastavalt käsitlemist vajavate eriprobleemide olemusele;

Rubriik 4

18. kinnitab oma veendumust, et ELi välistegevuse alla on viimase viie aasta jooksul lisandunud uusi kohustusi, ilma et paralleelselt oleks kohandatud vajalikke rahastamisvahendeid; rõhutab selles osas kulukohustusi seoses Kosovo, Serbia, Afganistani, Iraagi, suurenevate ambitsioonidega ÜJVP valdkonnas ning hiljuti lisandunud solidaarsuslubadusega tsunamikatastroofi ohvritele;

19. on veendunud, et nõukogu peab mõistma põhjuseid ja nõustuma uute prioriteetide rahastamisega käimasolevaid olulisi tegevusi ohustamata; on sellest tulenevalt otsustanud lükata tagasi nõukogu kärped inimõiguste ja demokraatiaga seotud eelarveridades, geograafilise koostöö programmide osas, sealhulgas naabruspoliitika ja aastatuhande eesmärkide saavutamiseks oluliste tegevuste osas; on otsustanud kirjendada assigneeringud tasemel, mis kaitseks selliseid poliitikavaldkondi, jättes samas ruumi ka uutele poliitikavaldkondadele; on eelmainitud põhjustel otsustanud rahastada Iraagi ja tsunami poolt kahjustatud maade ülesehitamisprogramme ning toetada suhkruprotokolliga liitunud riikidele väljaspool olemasolevat varu; kutsub nõukogu üles nõustuma rahastamislahendusega, mis jääb kõigi 6. mail 1999. aasta institutsioonidevahelise kokkuleppega, eriti selle punktidega 19 ja 24 või asutamislepingu vastavate sätetega ette nähtud vahendite raamesse;

20. nõuab, et komisjon ja nõukogu toetaksid jätkuvalt demokraatiat ja inimõigusi käsitlevat Euroopa algatust ja otsustas tagada selle rahastamise küllaldasel tasemel; kordab ülekutset, et komisjon esitaks ettepaneku inimõigusi käsitleva eraldi õigusliku dokumendi kohta programmitöö perioodiks aastateks 2007-2013; rõhutab ühtlasi, et Euroopa Parlamenti tuleb märkimisväärselt rohkem kaasata uute 2007.-2013. aasta programmide rakendamise prioriteetide määramisse (komitoloogia);

21. tuletab meelde oma 24. septembri 2003. aasta soovitust nõukogule olukorra kohta Iraagis [6] ja oma 6. juuli 2005. aasta resolutsiooni "Euroopa Liit ja Iraak - suhete arendamise raamistik" [7], millega taotletakse, et EÜ rahalisi vahendeid Iraagi ülesehitamiseks haldaks ÜRO; kritiseerib komisjoni nõusolekut anda märkimisväärne osa ühenduse panusest Maailmapanga hallata; märgib, et 2004. ja 2005. aasta eelarvetes eraldatud assigneeringuid on Maailmapank suutnud kasutada vaid väikeses osas, ning on sellest lähtuvalt seisukohal, et Maailmapanga täiendav rahastamine 2006. aastal ei ole vajalik; tuletab komisjonile meelde, et Maailmapank sõltub oma programmide elluviimisel Iraagi võimuorganitest; juhib sellega seoses tähelepanu Iraagi nõrgale haldusstruktuurile ja korduvatele korruptsioonijuhtumitele; nõuab seetõttu, et Maailmapangale rohkem rahalisi vahendeid ei suunata ja et nende vahendite väljamaksmiseks tuleks kaaluda teisi Euroopa finantsvahendajaid; kutsub komisjoni üles viima 2006. aastal läbi sõltumatu audit EÜ rahaliste vahendite kasutamise kohta ÜRO ja Maailmapanga poolt;

22. kordab, et komisjon peaks tegema kõik, et saavutada arengukoostöö iga-aastaste kulukohustuste raames Euroopa Parlamendi seatud kontrollnäitajad, mis on 35 % sotsiaalinfrastruktuurile ning 20 % esmasele tervishoiule ja põhiharidusele; kannab 10% mitme geograafilise piirkonnaga seotud eelarveridadest reservi, et ergutada komisjoni võtma vajalikke meetmeid, et jõuda põhihariduse ja esmase tervishoiu osas kontrollnäitajaks oleva 20 %ni;

23. lükkab tagasi Euroopa Parlamendiga konsulteerimata tehtud nõukogu otsuse suurendada eriesindajate arvu ÜJVP valdkonnas kahe võrra; märgib, et 25. novembri 2002. aasta ühisdeklaratsiooni alusel on eesistujamaad Iirimaa ja Holland saavutanud olulist edu poliitilise informatsiooni ja konsultatsiooniringi loomisel Euroopa Parlamendiga; kahetseb, et kuigi sellised kohtumised peaksid toimuma umbes viis korda aastas, on tänavu (enne septembrit 2005) toimunud vaid üks kohtumine; seetõttu nõuab tungivalt nimetatud poliitilise dialoogi jätkamist mõlema institutsiooni vahel, nii nagu kokku on lepitud, ja selle dialoogi kvaliteedi tõstmist;

24. rõhutab erasektori panuse tähtsust võitluses vaesusega ning kutsub komisjoni ja Euroopa Investeerimispanka (EIB) üles uurima võimalust anda intressitoetust EIB poolt arengumaade väikeste ja keskmise suurusega ettevõtjate sektorile antavate omavahendite laenude pealt;

25. kutsub komisjoni üles tagama seda, et rubriigi 4 raames ei antaks ühenduse abi ühelegi valitsusele, organisatsioonile ega programmile, mis toetab inimõiguste rikkumist sisaldavate - näiteks sundabordid, sundsteriliseerimine või lapsetapp - programmide haldamist või osaleb nendes, kuna see põhimõte järgib Kairos toimunud Rahvusvahelise Rahvastiku- ja Arengu konverentsil seoses sunni või sunniviisilisusega kehtestatud kindlat keeldu seksuaal- ja soojätkamisküsimustes;

26. usub, et uus eelarverida "kaubandusabi" on vajalik selleks, et:

i) parandada läbipaistvust ja seega demokraatlikku kontrolli suure eelarve üle;

ii) muuta kaubandusega seotud abi nähtavamaks ja

iii) aidata kaasa paindlikkuse suurendamisele vahendite kiiremaks kasutamiseks sobivate mitmepoolsete algatuste abil.

Rubriik 5

27. on teadlik komisjoni avaldustest seoses ametnike töölevõtmisega uutest liikmesriikidest ja peab seda õigustatud prioriteediks; arvab, et nõukogu üleüldised kärped on vastuvõetamatud ja otsustab komisjonile eelarve esimesel lugemisel taastada nõukogu 94,4 miljoni euro suurusest kärpest 90,4 miljoni euro suuruse summa; otsustab allnäidatud põhjustel kanda reservi palgaassigneeringud 16 miljoni euro suuruses summas;

28. on otsustanud eraldada komisjoni poolt taotletud täisarvu ametikohti ning vabastab need kohad reservist, kui komisjon on:

- leidnud lahenduse töölevõtmisega seoses tekkinud olukorrale ja võimalused täita laienemisega seotud ametikohad;

- esitanud täieliku ülevaate kõikidest töösolevatest määruste ettepanekutest (sealhulgas nendest, mis sisalduvad 2005. aasta õigusloome- ja tööprogrammis), et tagada kõikide komisjoni olemasolevate ja plaanitavate õigusloomega seotud ettepanekute vastavus muuhulgas subsidiaarsuse põhimõttest kinnipidamise, bürokraatia ja rakendusmaksumuse vähendamise kriteeriumitele; palub esitada kõnealuse analüüsi 2005. aasta novembriks;

- sõlminud Euroopa Parlamendiga kokkuleppe 2006. aasta õigusloome- ja tööprogrammi osas;

- esitanud üksikasjad õigusaktide ettepanekute mitmeaastase kavandamise kohta kogu järgmise finantsraamistiku kehtivuse ajal;

- kohustunud selgesõnaliselt pidama kinni 13. juulil 2004 lepitusmenetluse käigus kokku lepitud rahastamisprogramme käsitlevast ühisavaldusest ning esitama vastava teabe ja andmed Euroopa Parlamendile;

- kohustunud enne teist lugemist esitama ettepaneku asutuste personalipoliitika, karjääriprofiilide ja parimate tavade väljatöötamiseks;

- esitanud tulevast informatsiooni- ja kommunikatsioonistrateegiat käsitleva valge raamatu;

- esitanud 31. oktoobriks 2005 finantsmääruse rakenduseeskirjade muutmist käsitleva ettepaneku;

- esitlenud eraldi inimõiguste edendamise vahendit, mida Euroopa Parlament soovitas oma 8. juuni 2005. aasta resolutsioonis laienenud liidu poliitiliste väljakutsete ja eelarvevahendite kohta (2007-2013) [8];

29. kutsub komisjoni üles uurima enne teist lugemist säästmisvõimalusi, sealhulgas oma eelarvetaotlusi kriitiliselt üle vaatama;

Rubriik 7

30. nõuab suuremat eelarvealast läbipaistvust seoses ühenduse abiga kandidaat- või ühinemiseelsetele riikidele; tuletab meelde, et see on väga oluline uue ühinemiseelse rahastamisvahendi jõustumist silmas pidades, konsolideerides ühte akti erinevad geograafilised ja temaatilised programmid;

Horisontaalsed küsimused

Asutused

31. usub, et asutusi tuleb käsitleda individuaalselt ja et eelarvepädevad asutused peavad arvestama asutuste hinnanguid ja komisjoni toetatavaid muutusi; on seetõttu otsustanud üldiselt taastada esialgse eelarveprojekti rahastamistaseme võimalusega kirjendada erilisi rahastamisvajadusi iga üksikjuhtumi puhul eraldi pärast vajalikke põhjendusi; palub komisjonil esitada kavandatud karjääristruktuur ja muu nõutud teave;

Toetused

32. meenutab, et endised A-30 eelarveread on kaetud põhiõigusaktidega ja piiratud finantsraamistikega, mis kaotavad kehtivuse 2006. aastal; rõhutab seetõttu äärmiselt piiratud tegutsemisruumi selles sektoris; rõhutab sõpruslinnade süsteemi tähtsust ning on otsustanud säilitada assigneeringud 2005. aasta tasemel; märgib, et pakkumispõhimõte jõustub täielikult kõigi programmide osas 2006. aastal ja et sihtotstarbeline eraldiste tegemine ei ole enam võimalik; kutsub komisjoni üles esitama vajalikku üleminekulahendust, et vältida lünkasid abi saajate rahastamises, mis võivad kahe süsteemi vahel tekkida;

33. märgib, et on rida edukaid kultuuriorganisatsioone, näiteks Euroopa Liidu noorteorkester, Euroopa Liidu barokkmuusika orkester, rahvusvaheline Yehudi Menuhini sihtkapital jt, keda Euroopa Parlament on paljude aastate jooksul toetustega aidanud; rõhutab, et nimetatud organisatsioonid jätkavad ootuspäraselt tegevust uue mitmeaastase finantsraamistiku tingimustes alates 2007. aastast; märgib murelikult, et on olemas tõsine oht, et nimetatud organisatsioonid ei saa oma tegevust 2006. aastal jätkata ilma üleminekuabita, mis oleks ühenduslüli kahe finantsplaneerimise perioodi vahel; on seetõttu valmis nõustuma nõukoguga ja eraldama piisavad rahalised vahendid antud prioriteetsete tegevuste rahastamiseks objektiivsetes ja kestvates tingimustes, rakendades 6. mai 1999. aasta institutsioonidevahelise kokkuleppe sätteid, eelkõige selle punkte 33 ja 34, või EÜ asutamislepingu artiklit 272;

Katseprojektid, ettevalmistavad meetmed ja uuringud

34. tervitab edasiminekut koostöös komisjoniga katseprojektide, ettevalmistavate meetmete ja uuringute osas, samas kahetseb, et piiratud arvu projektide puhul on rakendamisel tekkinud raskusi;

35. on otsustanud luua prioriteetidele vastavalt rea uusi olulisi algatusi, sealhulgas piiriülene koostöö võitluses loodusõnnetustega, mis tõstaks tihedama koostöö alast teadlikkust kodanikukaitsemeetmete osas, et hoida ära või vähemalt minimeerida selliste õnnetuste tagajärgi, keskkooli viimaste klasside õpilaste individuaalse liikuvuse meetmed, üleeuroopalise võrgu turvalisuse katseprojekt, noorte ettevõtjate liikuvuse meetmed, et toetada Euroopa tasandi vahetusprogramme, Euroopa turismi tippkohad, ettevalmistavad meetmed internetipõhise süsteemi loomiseks eesmärgiga parandada õigusloome kvaliteeti ja avalikkuse osalust ning Natura 2000;

Tegevuspõhine eelarvestamine

36. tuletab meelde, et pärast 2005. aasta tegevusaruannete ülevaatamist Euroopa Parlamendi poolt möödunud aastal kutsuti komisjoni üles parandama teabe kvaliteeti 2006. aasta eelarvemenetlust käsitlevates aruannetes; märgib, et kuigi teatud edusamme on näha, on vaja jätkuvat edasiminekut, et suurendada teabe eelarvet puudutavat asjakohasust, eelkõige eesmärkide ja näitajate valdkonnas; märgib, et tegevusaruanded peaksid olema kasulikud töövahendid Euroopa Parlamendi komisjonidele ja et neid tuleks ulatuslikumalt kasutada; kutsub seetõttu komisjoni üles uuteks jõupingutusteks, et esitada paremad ja asjakohasemad tegevusaruanded järgmise eelarvemenetluse kohta;

37. rõhutab, et komisjon peab tagama soolise võrdõiguslikkuse arvessevõtmise eelarve täitmisel ning et iga meedet tuleks hinnata lähtuvalt sellest, kas sellel on erinev mõju meestele ja naistele;

*

* *

38. teeb presidendile ülesandeks edastada käesolev resolutsioon koos üldeelarve projekti III jao muudatusja parandusettepanekutega nõukogule, komisjonile ning teistele asjassepuutuvatele institutsioonidele ja organitele.

[1] EÜT L 253, 7.10.2000, lk 42.

[2] EÜT L 248, 16.9.2002, lk 1.

[3] EÜT C 172, 18.6.1999, lk 1. Kokkulepet on muudetud otsusega 2003/429/EÜ (ELT L 147, 14.6.2003, lk 25).

[4] Vastuvõetud tekstid, P6_TA(2005)0126.

[5] Vastuvõetud tekstid, P6_TA(2005)0286.

[6] ELT C 77 E, 26.3.2004, lk 226.

[7] Vastuvõetud tekstid, P6_TA(2005)0288.

[8] Vastuvõetud tekstid, P6_TA(2005)0224.

--------------------------------------------------